کندهار کې ماین چاودنې ۱۳ ولسي وګړي وژلي
په کندهار کې د سړک د غاړي په ماین چاودنه کې نن سهار ۱۳ تنه ملکي وګړي وژل شوي دي.
پېښه د ډيورنډ کرښې ته نږدې په سپین بولدک ولسوالۍ کې شوې ده. د کندهار د پوليسو ویاند څارمن جمال بارکزي نن جمعه اګست۲۸ (وږې ۷) امریکا غږ ته وويل چې د ولسوالۍ په لوی کارېز سیمه کې د ملکي خلکو د سپرلۍ موټر د ولسوالۍ بازار ته د تګ په حال کې و چې ماین پرې وچاودېده. ده وويل چې وژل شوي کسان د سیمې اوسیدونکي دي او د سودا لپاره د ولسوالۍ بازار ته روان وو. نوموړي زیاته کړه چې وژل شوو کې درې ماشومان، څلور ښځې او شپږ نارینه شامل دي چې په وینا یې نهه یې د یوې کورنۍ غړي دي. هغه وويل: "نن سهار ۸ بجې ماین چاودنه د ملکي خلکو پر موټر شوې ټوله سپرلۍ يې چې ۱۳ تنه وو د چلونکي په ګډون په پېښه کې وژل شوي، ماین وسله والو طالبانو ځای پر ځای کړي وو چې ملکي خلک يې قرباني شوه د وژل شویو ملکي کسانو جسدونه خپلو کورنو ته لېږدول شوي." د لوی کارېز له سیمې څخه د کندهار د دو نورو ولسوالیو معروف او ارغستان فرعي لارې هم تېره شوې. د سړک د غاړي ماینونه په دې وروستیو کې کندهار کې تر ټولو لویه ستونزه ده چې زیاته ملکي مرګ ژوبله پکښې رامنځ ته کیږي. په جنوب کې د بشري حقونو سیمه ییز دفتر وايي چې د سړک د غاړې د ماینونو په وجه د ملکي خلکو تګ راتګ له ګڼو ستونزو سره مخامخ شوی او ملکي مرګ ژوبله هم ورسره زیاته شوې. د جګړو او نا امنیو د زیاتوالي تر څنګ د لویو لارو امنیت په کندهار کې لویه ستونزه بلل کیږي. د وسله والو طالبانو د ګواښونو له کبله د کندهار – ارغستان پر عمومي سړک ملکي خلک له تېرو دو میاشتونو راهیسې تګ راتګ نلري او دغه راز تېره اونۍ د کندهار – ارزګان پر لویه لار هم ورته ستونزه رامنځ ته شوې. وسله والو طالبانو له رسنیو سره د ملکي خلکو پرمخ د لویو لارو د بندیدو په اړه کومه تبصره نه ده کړې. د دغه ماین چاودنې په اړه هم طالبانو څه نه دي ویلي. د افغانستان د بشري حقونو د خپلواک کمېسیون د معلوماتو په اساس په تېره زمري میاشت کې په هیواد کې د ۵۹ ماین چاودنو له امله ۲۱۲ تنه ملکي وګړو ته مرګ ژوبله اوښتې ده. یاد کمېسیون ویلي چې د دغه کسانو له ډلې ۹۷ تنه وژل شوي او پاتې ۱۱۵ نور ټپیان شوي دي. د بشري حقونو کمېسیون ویلي چې یاد ملکي وګړي د سړک غاړې او چسپکي ماینونو له امله مړه او ټپيان شوي دي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي